[Foto’s] Brandende bande, traangas tydens Barberton-betogingFoto: Intelligence Bureau SA Die R40 buite Barberton in Mpumalanga is weer vir motoriste oopgestel nadat taxibestuurders die pad sedert die vroeë oggendure met hul voertuie en brandende bande versper het. Sers. Gerald Sedibe, woordvoerder van die polisie, het gesê die taxibestuurders het die pad omstreeks 03:00 versper by die kruising met die R38 na Carolina. “Die bestuurders kla taxiverenigings van Nelspruit word toegelaat om passasiers van Nelspruit na die informele nedersettings rondom Barberton te vervoer, maar sê die taxiverenigings in Barberton word nie toegelaat om passasiers na die informele nedersettings te vervoer nie. Hulle beweer hulle word net toegelaat om mense in die dorp [Barberton] self op-en-af te laai,” het Sedibe gesê. Nadat die pad vir etlike ure versper is, het die polisie uiteindelik traangas afgevuur om die betogers uiteen te jaag. Sedibe het bevestig die pad is oopgestel, maar het gesê die betogers is steeds in die gebied, aangesien hulle wag vir ŉ regeringsamptenaar om hulle toe te spreek. “Die situasie is tans kalm. Die polisie sal daar bly om die gebied te monitor, maar die R40 is oop vir motoriste.” Hy het gesê niemand is in hegtenis geneem nie en geen skade aan eiendom is by die polisie aangemeld nie.